Diari Oficial de la Generalitat Valenciana


Sumari del DOGV 9308, del 29-03-2022 (2022/2322)

RESOLUCIÓ de 2 de noviembre de 2021, del director general de Calidad y Educación Ambiental, por la cual se formula informe de impacto ambiental del proyecto sondeo para captación de aguas subterráneas, parcela 18, del polígono 45; partida Curallas del TM Cervera del Maestre (Castelló) (expedient 88/2019/AIA).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9308

Data del DOGV
:   29-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2322


Data del document
:   02-11-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Cervera del Maestre
    * impacte ambiental

RESOLUCIÓ de 2 de noviembre de 2021, del director general de Calidad y Educación Ambiental, por la cual se formula informe de impacto ambiental del proyecto sondeo para captación de aguas subterráneas, parcela 18, del polígono 45; partida Curallas del TM Cervera del Maestre (Castelló) (expedient 88/2019/AIA). [2022/2322]  
Informe d'impacte ambiental  
Expedient: 88/5052-HHF.  
Títol: Sondeig per a captació d'aigües subterrànies.  
Titular: Jean Luc Marcel-Marie Le Gac.  
Òrgan substantiu: Servei Territorial d'Energia i Mines (Castelló), exp. ASOSUB/2019/27/12.  
Localització: parcel·la 18, polígon 45; partida Curallas del terme municipal de Cervera del Maestrat (Castelló).  
  
Descripció del projecte  
L'objecte de la captació d'aigua, segons el document ambiental, és el reg de dues hectàrees de cultius oleaginosos en la parcel·la on es realitzarà el sondeig (segons el projecte de perforació, seria per a reg d'oliveres i ametlers). El volum màxim anual serà de 6.305 m³/any i el cabal màxim instantani s'estima en 3,5 l/s.  
La profunditat projectada és de 200 m, perforats a rotopercussió amb un diàmetre de 200 mm, i la duració prevista de l'obra serà de dos dies. Es preveu l'entubament posterior mitjançant una canonada d'acer de 180 mm i 4 mm de gruix de xapa. El detritus extret, donat l'escàs volum que té i la naturalesa terrígena de tipus calcari i llimós, serà escampat a la mateixa parcel·la perquè s'hi integre.  
Més enllà d'un repàs general de la zona, ni el document ambiental ni el projecte del sondeig són massa explícits sobre les concretes característiques hidrogeològiques de l'emplaçament ni de la columna litològica que cal travessar, de la qual únicament indica que es preveu tallar un aqüífer de calcàries del Berriasià entre -180 i -200 m, si bé, en justificar el sistema de perforació a emprar, indica: «Tenint en compte la geologia de la zona, segons la qual s'espera trobar estrats formats per materials molt recents d'origen al·luvial i col·luvial i altres estrats carbonatats, s'opta per emprar, com a mètode de perforació més indicat, el de rotopercussió mitjançant un martell d'aire».  
Aquesta relativa falta de concreció fa preveure un cert grau d'incertesa sobre el resultat de la futura perforació i el seu grau d'èxit o fracàs. En tal sentit, l'epígraf 7.11 del projecte preveu que «en cas que el sondeig resulte negatiu, aquest s'emplenarà amb els enderrocs de la mateixa perforació i s'encegarà amb un tap de formigó».  
Encara que no s'especifica la massa d'aigua subterrània a captar, el projecte indica que el sondeig queda dins del sistema d'explotació núm. 1 (Sénia-Maestrat) de la conca del Xúquer, i de la unitat hidrogeològica 08.07 (Maestrat), segons IGME.  
El procés de desinfecció mitjançant clor actiu i hipoclorits de calci i de sodi que es preveu en l'epígraf 7.10 del projecte haurà de ser prèviament avaluat pels òrgans substantius, prèvia justificació del motiu per la part promotora, perquè no ha quedat clara la necessitat de tal procediment, ni molt menys els possibles efectes adversos, que podrien arribar a ser contraproduents en relació amb la biodiversitat del subsol i la qualitat natural de les aigües de l'aqüífer.  
La parcel·la es troba enclavada en un entorn agrícola i pla, allunyada d'espais naturals protegits i dels que formen la Xarxa Natura 2000. Es troba, així mateix, allunyada de terreny forestal i de les vies pecuàries, així com dels elements catalogats i inventariats pertanyents al patrimoni cultural valencià. L'emplaçament correspon a sòl no urbanitzable comú, segons el planejament urbanístic vigent.  
  
Per a accedir al punt de perforació no fa falta obrir cap accés nou; tampoc és necessari desbrossar per a poder anivellar la plataforma on se situarà la màquina perforadora i la bassa annexa de control de detritus de perforació.  
  
Tramitació administrativa  
Mitjançant l'escrit signat el 12 de setembre de 2019, pel cap del Servei Territorial d'Indústria i Energia de Castelló (referència expedient ASOSUB/2019/27/12), va tindre entrada a aquest òrgan ambiental el document ambiental del projecte, a fi de ser sotmés al procediment d'avaluació ambiental simplificada, segons l'annex II de la Llei 21/2013, de 9 de desembre, d'avaluació ambiental.  
Dins del tràmit de consultes, segons l'article 46 de la Llei 21/2013, d'avaluació ambiental, es va traslladar l'expedient al Servei Territorial de Medi Ambient (STMA) de València, en data 7 de novembre 2019, perquè aquest disposava d'un tècnic especialista en hidrogeologia, i a fi d'informar sobre les afeccions ambientals derivades de l'execució dels projectes.  
En data 1 de setembre de 2020 és aportat per la part tècnica del promotor el projecte de perforació que, una vegada comprovat que correspon al que es va aportar quan era el moment davant de l'òrgan substantiu, és incorporat i tingut en compte dins de l'expedient ambiental.  
  
En data 18 de febrer de 2021, es rep un informe proposta de la Unitat d'Impacte Ambiental de l'STMA (Direcció Territorial de València), en el qual es fa un repàs de les característiques tècniques del projecte i de les seues possibles afeccions ambientals, s'informa favorablement el projecte i se'n proposa, als efectes ambientals, la resolució favorable amb una sèrie de suggeriments que s'han considerat en aquesta resolució.  
  
Consideracions ambientals  
A partir del document tècnic tramitat, de l'anàlisi efectuada, així com de la consideració dels criteris de l'annex III de la Llei 21/2013, modificat per la Llei 9/2018, resulta el següent:  
a) La superfície afectada per les obres de perforació i suport d'aquesta és escassament rellevant, com també ho és la duració prevista de les obres. No es preveuen efectes residuals després d'aplicar-hi les mesures protectores i correctores previstes.  
b) No resulta previsible que es puguen produir efectes apreciables sobre hàbitats naturals, la Xarxa Natura 2000 ni, a priori, sobre cap altre element ambiental ni historicocultural.  
c) No s'ha plantejat l'acumulació d'efectes negatius respecte d'altres projectes, ni tampoc que la perforació tinga afecció significativa sobre l'aqüífer, si bé aquest és un aspecte que entra en les competències directes de l'organisme de conca i dista molt dels llindars considerats en la Llei 21/2013, d'avaluació ambiental (grup 8 de l'annex II).  
  
d) Al marge de l'aprofitament hídric, l'ús de recursos naturals resulta irrellevant en aquest tipus d'obres, així com la generació de residus més enllà del detritus generat per la perforació, que, per la seua escassa magnitud, la seua naturalesa terrígena i el seu volum reduït, rares vegades poden suposar un problema d'eliminació.  
e) Els efectes contaminants de l'actuació es limiten a l'ús de maquinària (emissió de gasos de combustió i sorolls), amb un efecte temporal molt breu i de rellevància ambiental escassa. El risc d'accidents queda regulat per les normes laborals i de seguretat minera, que competeixen a l'òrgan substantiu, de manera que és poc probable que puguen tindre efectes ambientals de consideració.  
f) El sondeig se situa en un entorn predominantment agrícola de secà i amb la qualificació de sòl no urbanitzable comú, segons el planejament municipal vigent.  
No es considera procedent la desinfecció del pou amb clor proposada en el projecte per la possibilitat de produir efectes de contaminació i introducció d'elements químics que puguen afectar la qualitat hídrica.  
  
Per la qual cosa es conclou, en relació amb els criteris de l'annex III de la Llei 21/2013, de 9 de desembre, que el projecte, en els termes previstos, no tindrà efectes adversos significatius sobre el medi ambient i no requereix una avaluació d'impacte ambiental ordinària.  
  
Consideracions jurídiques  
El projecte de perforació per al sondeig d'aigües subterrànies constitueix un supòsit d'avaluació d'impacte ambiental simplificada, d'acord amb l'annex ii - grup 3.a tercer de la Llei 21/2103, de 9 de desembre.  
  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot el que s'ha exposat anteriorment, a proposta del Servei d'Avaluació d'Impacte Ambiental, fent ús de les atribucions que tinc: resolc:  
  
Primer  
Estimar que el projecte per a l'autorització i l'equipament del sondeig projectat en la parcel·la 18, del polígon 45, partida Curallas del terme municipal Cervera del Maestrat (Castelló), promogut per Jean Luc Marcel-Marie Le Gac, sense perjudici de l'obtenció prèvia de les autoritzacions sectorials que se li apliquen, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a la documentació que es troba en l'expedient, a les previsions del projecte i del document ambiental i als termes d'aquest informe, en particular:  
1) En relació amb el procés de desinfecció del pou, es realitzarà, si escau, de manera que no s'hi introduïsquen elements químics que puguen afectar la qualitat hídrica.  
2) L'accés de la maquinària es realitzarà mitjançant els camins ja existents per a arribar a la finca. Qualsevol possible afecció o desperfecte haurà de ser degudament reparat i esmenat per part del promotor.  
3) A més de completar-se la informació del sondeig amb la columna litològica corresponent als materials entravessats, s'haurà de preveure que, en cas de resultar positiva la captació, el sondeig quede habilitat i disponible per a controls futurs de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.  
4) Durant el temps que dure el possible assaig de bombament, i a fi de previndre processos erosius i evitar escolaments incontrolats, l'aigua extreta s'haurà d'abocar a llits naturals, directament o a través d'un sistema d'evacuació que, mitjançant la laminació de cabals o dissipadors d'energia, resulte efectiu per a evitar l'erosió i els possibles danys en infraestructures i propietats adjacents. Si aquests es produeixen, el promotor de l'obra haurà de reparar els desperfectes i, si escau, indemnitzar els afectats pels perjudicis ocasionats.  
5) El material extret del sondeig s'ha de reutilitzar d'acord amb l'Ordre APM/1007/2017, de 10 d'octubre, sobre normes generals de valorització de materials naturals excavats per a ser utilitzats en operacions de rebliment i obres diferents d'aquelles que es van generar.  
6) Si durant l'execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, i adoptar les mesures pertinents per a protegir-les i conservar-les, d'acord amb el que es preveu en els articles 63 i 65 de la Llei 4/1998, d'11 de juny, del patrimoni cultural valencià.  
  
Segon  
De conformitat amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de publicar-lo en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a autoritzar el projecte en el termini màxim de quatre anys des de la publicació d'aquest, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjudici d'aquells que, si és el cas, siguen procedents en via administrativa o judicial davant de l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes que preveu l'article 48 de la Llei 21/2013, de 9 de desembre.  
  
València, 2 de novembre de 2021.- El director general de Qualitat i Educació Ambiental: Joan Piquer Huerga.